רוברט דה נירו על דונלד טראמפ: "חזיר. הייתי רוצה להכות אותו" - וואלה! תרבות
במסר מצולם שאמור היה לדרבן את אזרחי ארה"ב לצאת להצביע, תקף רוברט דה נירו את המועמד הרפובליקני לנשיאות במילים קשות. "הוא כל כך טיפש במובהק, הוא פרחח, הוא חזיר"
וואלה! תרבות יום שבת, 08 באוקטובר 2016, 16:48
"הוא כל כך טיפש במובהק, הוא פרחח, הוא כלב, הוא חזיר, הוא נוכל, אמן זיבולי שכל, הוא טמבל שלא יודע על מה הוא מדבר, לא עושה את שיעורי הבית שלו, לא איכפת לו". כך פתח רוברט דה נירו מתקפה ישירה שלו על המועמד הרפובליקני לנשיאות, דונלד טראמפ, במסר מצולם שנועד לדרבן אזרחים לצאת להצביע.
"הוא חושב שהוא משחק בחברה", המשיך, "לא משלם את המסים שלו, הוא אידיוט. קולין פאוול אמר זאת טוב מכולם: 'הוא אסון לאומי'. הוא מבוכה למדינה הזאת. זה מכעיס אותי כל כך שהמדינה הזאת הגיעה לנקודה הזו שבה הדביל הזה, הליצן הזה, הגיע לאן שהגיע. הוא מדבר על איך שהוא רוצה להכות אנשים בפרצוף. ובכן, הייתי רוצה להכות אותו בפרצוף. זה מישהו שאנחנו רוצים כנשיא? לא נראה לי. מה שחשוב לי הוא הכיוון של המדינה הזו, ומה שאני מאוד מאוד מודאג לגביו זה שהיא תלך בכיוון הלא נכון, עם מישהו כמו דונלד טראמפ. אם איכפת לכם מהעתיד שלכם, הצביעו לטובתו (של העתיד)".
המסר המצולם הזה מגיע יום אחרי שנחשפה הקלטה של דונלד טראמפ מתייחס בבוטות ובגסות לנשים מאחורי גבה של אחת, אולם ככל הנראה צולם לפני כן מאחר שדה נירו לא מתייחס לכך אלא רק להתרחשויות קודמות.